Nõukogu otsus,

17. november 2003,

millega moodustatakse töörühm kaitsevõime arendamise, teadusuuringute, hangete ja relvastuse valdkonna agentuuri asutamise ettevalmistamiseks

(2003/834/EÜ)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artikli 28 lõiget 1,

võttes arvesse Euroopa Ühenduse asutamislepingut, eriti selle artikli 207 lõiget 2,

ning arvestades järgmist:

(1) 19. ja 20. juunil 2003 Thessalonikis kogunenud Euroopa Ülemkogu "tegi asjaomastele nõukogu asutustele ülesandeks võtta vajalikke meetmeid asutamaks 2004. aasta jooksul valitsustevaheline agentuur kaitsevõime arendamise, teadusuuringute, hangete ja relvastuse valdkonnas". Agentuur asutatakse nõukogu järelevalve all ja selles võivad osaleda kõik liikmesriigid.

(2) Euroopa tuleviku konvendi poolt välja töötatud Euroopa põhiseaduse lepingu eelnõu, nagu see esitati Thessalonikis Euroopa Ülemkogule, sätestab Euroopa relvastuse, teadusuuringute ja sõjalise võimsuse agentuuri asutamise, et teha kindlaks operatiivnõuded, edendada nende nõuete täitmiseks vajalikke meetmeid, aidata kaasa kaitsesektori tööstusliku ja tehnoloogilise baasi tugevdamiseks vajalike meetmete kindlakstegemisele ja kui see on asjakohane, rakendamisele, osaleda Euroopa sõjalise võimsuse ja relvastuspoliitika määratlemises ja abistada nõukogu sõjalise võimsuse parandamise hindamisel.

(3) Otsusega 2003/664/EÜ [1] moodustas alaliste esindajate komitee ad hoc ettevalmistusrühma agentuuri asutamisele eelneva tööd tegemiseks.

(4) Agentuuri asutamiseks vajaliku edasise ettevalmistava töö tegemiseks tuleks moodustada ettevalmistav ekspertrühm vastavalt nõukogu 17. ja 18. novembri 2003. aasta otsusele ja sellele lisatud aruandele; see töörühm toetab nõukogu ja selle pädevaid asutusi nende töös, mis eelneb agentuuri asutamisele,

ON TEINUD JÄRGMISE OTSUSE:

Artikkel 1

Käesolevaga moodustatakse agentuuri asutamise töörühm valmistamaks ette tingimusi kaitsevõime arendamise, teadusuuringute, hangete ja relvastuse valdkonna agentuuri operatiivseks asutamiseks ja tööks. Volitused, sealhulgas agentuuri asutamise töörühma eesmärgid ja koosseis, on sätestatud käesoleva otsuse lisas.

Artikkel 2

Agentuuri asutamise töörühm on nõukogu peasekretariaadi osa. Selle moodustab peasekretär/kõrge esindaja ja see töötab tema järelevalve all.

Artikkel 3

Liikmesriigid ja ühinevad riigid lähetavad nõukogu sekretariaati eksperdid agentuuri asutamise töörühma jaoks. Valikumenetlus ja kriteeriumid on sätestatud lisas.

Artikkel 4

1. Liikmesriigid ja ühinevad riigid katavad oma nõukogusse lähetatud ja agentuuri asutamise töörühmas osalevate ekspertide palgad ja hüvitised.

2. ELi ametnike palgad jäävad nad lähetanud asutuse kanda.

3. Agentuuri asutamise töörühma jooksvad ja halduskulud jäävad nõukogu peasekretariaadi kanda loonusena.

Artikkel 5

Liikmeriikide ja ühinevate riikide lähetatud eksperdid on hõlmatud nõukogu 16. juuni 2003. aasta otsusega 2003/479/EÜ nõukogu peasekretariaadi teenistusse lähetatud sõjaväelaste ja ekspertide suhtes kohaldatavate eeskirjade kohta, [2] ilma et see piiraks käesoleva otsuse artiklis 4 sätestatud rahastamiskorda.

Artikkel 6

Agentuuri asutamise töörühma volitused lõppevad, kui agentuur alustab tööd, või 31. detsembril 2004, olenevalt sellest, kumb toimub varem.

Artikkel 7

Käesolev otsus jõustub selle vastuvõtmise päeval. See avaldatakse Euroopa Liidu Teatajas.

Brüssel, 17. november 2003

Nõukogu nimel

eesistuja

F. Frattini

[1] ELT L 235, 23.9.2003, lk 22.

[2] EÜT L 160, 28.6.2003, lk 72.

--------------------------------------------------

LISA

AGENTUURI ASUTAMISE TÖÖRÜHMA VOLITUSED

1. Agentuuri asutamise töörühm valmistab nõukogu otsustele lisatud aruande alusel ette tulevase agentuuri operatiivseks asutamiseks ja tööks vajalikud tingimused. Agentuuri asutamise töörühm toetab nõukogu ja selle pädevaid asutusi nende töös, mis eelneb agentuuri asutamist. Agentuuri asutamise töörühm tegeleb järgmisega:

- agentuuri asutamise ja selle sisemise organisatsiooni finants-, õiguslikud ja haldusaspektid (sealhulgas eelarve ja personal),

- agentuuri asutamine, eriti seoses selle eesmärgiga kaitsevõime arendamise, teadusuuringute, hangete ja relvastuse valdkonnas.

2. Töörühm alustab tööd jaanuaris 2004. Agentuuri asutamise töörühm täidab oma eesmärki nõukogu poliitilise järelevalve all, kellelt ta saab suuniseid. Selles raamistikus annab töörühma juht ad hoc ettevalmistusrühma kaudu regulaarselt töörühma töö tulemuste kohta aru alaliste esindajate komiteele (Coreper) ja poliitika- ja julgeolekukomiteele. Agentuuri asutamise töörühm kasutab ELi Sõjalise Komitee eriteadmisi poliitika- ja julgeolekukomitee kaudu ja veel määratlemata viisil ELi riikide relvastusjuhtide kaudu.

3. Töörühm esitab nõukogule 2004. aasta aprilli lõpuks läbi ad hoc ettevalmistusrühma ettepanekud, et nõukogu saaks võtta vajalikud otsused 2004. aasta juuniks. Need hõlmavad tulevase agentuuri haldus- ja logistilisi aspekte, selle finantsraamistikku ja esimese töökava projekti. Agentuuri asutamise töörühm on oma mandaadi täitnud, kui agentuur alustab tööd, või 2004. aasta 31. detsembril, olenevalt sellest, kumb toimub varem.

4. Töörühm ei ole nõukogu ettevalmistav asutus.

AGENTUURI ASUTAMISE TÖÖRÜHMA EESMÄRK

5. Agentuuri asutamise töörühm peab 2004. aasta aprilli lõpuks nõukogu 17. ja 18. novembri 2003. aasta otsusele lisatud aruande alusel ette valmistama:

a) agentuuri asutamise tervikkava, mis hõlmab järgmist:

- agentuuri struktuur ja organisatsioon,

- agentuuri poolt vastu võetavad sisemised töömeetodid ja -kord oma funktsiooni ja ülesannete täitmiseks,

- ettepanekud töösuhete kohta nõukogu asutuste ja komisjoniga,

- ettepanekud sobivate suhete kohta OCCARi, WEAG/WEAO, L.o.I-ga ja kavad nende arendamiseks,

- eelarve-, haldus- ja personalialane kord (sealhulgas vajaduse korral ettepanekud võtmeasutuste tööde ja nimetamiste kohta),

- esimese töökava projekt järgmistes valdkondades: kaitsevõime arendamine; relvastuskoostöö; julgeoleku tööstus- ja tehnoloogilise baasi tugevdamine; konkurentsivõimelise Euroopa kaitsevarustuse turu loomine ja teadusuuringute edendamine,

- üksikasjalik ajakava ja rakendamisplaan.

b) agentuuri asutamise ühismeetme eelnõu.

AGENTUURI ASUTAMISE TÖÖRÜHMA JUHT JA KOOSSEIS

Töörühma koosseis peaks peegeldama agentuuri nelja tegevusvaldkonda, nagu on nimetatud Thessaloniki Euroopa Ülemkogu järeldustes.

Töörühma juhib peasekretäri/kõrge esindaja poolt pärast nõukogu ja komisjoniga nõupidamist liikmesriikide, ühinevate riikide ja ELi asutuste esitatud kandidaatide hulgast ametisse nimetatud töörühma juht. Kandidaatidel peaks olema korralik kogemustepagas ja eriteadmised kaitsevõime, teadusuuringute, hangete ja relvastuse valdkonnas, samuti head teadmised ELi toimimise, eriti ÜVJP ja ESDP kohta.

Töörühm koosneb:

- liikmesriikide ja ühinevate riikide poolt vastavalt eesmärgi erinõuetele nõukogu sekretariaati lähetatud ekspertidest,

- Euroopa asutuste ametnikest.

Komisjon lähetab töörühma ühe või mitu ametnikku.

Töörühma liikmed valitakse peasekretäri/kõrge esindaja poolt töörühma juhiga konsulteerides võimalikult laia geograafilise esindatuse alusel ning nad hakkavad tööle rahvusvahelises üksuses.

Igal juhul on töölevõtmise eesmärgiks tagada töörühmale võimalikult pädev ja tõhus personal.

--------------------------------------------------